ÚRAD VLÁDY SLOVENSKEJ REPUBLIKY
                    sekcia vládnej legislatívy

                                                                              Na rokovanie vlády SR
                                                                                           dňa 3. júla 2002
                                                                                           K materiálu č.5017/2002   
                                                                                           K bodu č.

S t a n o v i s k o 

k návrhu nariadenia vlády  Slovenskej republiky, ktorým sa dopĺňa nariadenie vlády Slovenskej republiky č. 410/2000 Z.z. o zmene hraníc Vojenského obvodu Záhorie v znení nariadenia vlády Slovenskej republiky č. 450/2001 Z.z. - k novému zneniu
________________________________________________________________

I

	Návrh nariadenia vlády Slovenskej republiky, ktorým sa dopĺňa nariadenie vlády Slovenskej republiky č. 410/2000 Z.z. o zmene hraníc Vojenského obvodu Záhorie v znení nariadenia vlády Slovenskej republiky č. 450/2000 Z.z. na rokovanie vlády Slovenskej republiky predkladá minister obrany J. Stank v novom znení.

II

	Predloženým návrhom nariadenia vlády Slovenskej republiky sa majú zmeniť hranice Vojenského obvodu Záhorie, a to v nadväznosti na úlohu z uznesenia vlády č. 449 z 25. apríla 2002, ktoré vláda Slovenskej republiky prijala k stavu realizácie budovania Priemyselného parku Záhorie. Z Vojenského obvodu Záhorie sa majú vyčleniť pozemky, a to 
a) z katastrálneho územia Nivky, ktoré majú byť začlenené do katastrálneho územia Veľké Leváre vo výmere 2 392 108 m 2 ,
b) z katastrálneho územia Bažantnica, ktoré majú byť začlenené do katastrálneho územia Lozorno vo výmere 243 894 m 2 ,
c) z katastrálneho územia Bažantnica, ktoré majú byť začlenené do katastrálneho územia Plavecký Štvrtok vo výmere 1 740 424 m 2 ,
d) z katastrálneho územia Bažantnica, ktoré majú byť začlenené do katastrálneho územia Malacky vo výmere 3 324 195 m 2 ,
e) z katastrálneho územia Riadok, ktoré majú byť začlenené do katastrálneho územia Malacky vo výmere 263 638 m 2 .
	Celkom sa majú vyčleniť pozemky vo výmere 7 964 259 m 2.
So začlenením pozemkov vyslovili súhlas zastupiteľské orgány dotknutých obcí. Odčlenením ďalšieho územia z Vojenského obvodu Záhorie bude možné usporiadať pozemky pod diaľnicou D2 a vytvárajú sa predpoklady pre realizáciu prevodu správy majetku jednotlivým subjektom; ostatné nehnuteľnosti zostanú naďalej vo vlastníctve štátu a správa majetku má byť riešená platných predpisov. Navrhované odčlenenie územia by malo slúžiť  o.i. pre vybudovanie Priemyselného parku Záhorie a príjazdovej cesty pre tento priemyselný park.

Legislatívna rada vlády Slovenskej republiky prerokovala návrh nariadenia vlády na svojom zasadnutí 2. júla 2002 a odporučila vláde návrh s pripomienkami schváliť s tým, že na rokovanie vlády bude predložený v novom znení.

III

Sekcia vládnej legislatívy Úradu vlády Slovenskej republiky konštatuje, že v predloženom novom znení návrhu nariadenia vlády Slovenskej republiky, ktorým sa dopĺňa nariadenie vlády Slovenskej republiky č. 410/2000 Z.z. o zmene hraníc Vojenského obvodu Záhorie v znení nariadenia vlády Slovenskej republiky č. 450/2001 Z.z. je zapracovaných deväť pripomienok Legislatívnej rady vlády Slovenskej republiky. Preto odporúčame vláde návrh nariadenia vlády v predloženom novom znení    s c h v á l i ť .

Bratislava 3. júla 2002
Vypracovala: T. Gottliebová

                                                                        Štefan  G r m a n 
                                                                          generálny riaditeľ
                                                                                sekcie vládnej legislatívy